Her skulle et tog smugle narkotika til USA under jorden
Myndighetene omtaler smuglerruten som en «supertunnel» på grunn av den svært sofistikerte konstruksjonen. Tunnelen, som er rundt 650 meter lang, slynger seg mellom to industrielle områder på hver sin side av grensen mellom Tijuana og San Diego. Avsløringen er den siste i rekken av tunneljakten amerikanske myndigheter bedriver langs grensen til Mexico. - Oppdagelsen av dagens tunnel, som vi kaller en supertunnel, er den femte vi har avskåret siden 2010. Denne tunnelen er, i likhet med de som ble oppdaget i 2011, bygget av ingeniører og arkitekter, sier statsadvokat Laura Duffy, ifølge CNN. Porøs grunn Hun forteller at tunnelen gikk ti meter under bakken, og var én meter bred og 1,20 meter høy. Ifølge Duffy er den bygget av narkotikakartellet Sinaloa, en av Mexicos mest beryktede organisasjoner. Årsaken til at det bygges så mange tunneler mellom Tijuana og San Diego, er at grunnen er nokså porøs og dermed lett å grave i. Åtte og et halvt tonn marijuana og 150 kilo kokain ble beslaglagt i eller ved supertunnelen som ble oppdaget på onsdag. Den anslåtte verdien på dette er 12 millioner dollar, tilsvarende 72 millioner krnoer. Tre personer er pågrepet og siktet for å ha deltatt i narkotikasmuglingen. Fikk tips Varehuset der tunnelen munnet ut hadde vært overvåket av amerikanske myndigheter i noe tid etter tips om at det foregikk noe mistenkelig der. Bygging av tunneler og andre smuglermetoder som bruken av småfly og fiskebåter har økt i tråd med at USAs grensevakter de siste årene har skjerpet sikkerheten på bakken. - De er sofistikerte, høyteknologiske og inkluderer toglinjer, ventilasjonssystemer og hydraulisk-kontrollerte ståldører, sier Duffy.
Amerikansk grensepoliti har avslørt en smuglertunnel med lys, ventilasjonsanlegg og en 650 meter lang toglinje for å frakte tonnevis med narkotika til San Diego.